Sodba U 629/93-4
Sodna praksa Vrhovnega sodišča, 1994-05-19

davek od dohodkov iz dejavnosti - pogoji za znižanje davčne osnove

Obrtnik, ki ne vodi knjige osnovnih sredstev na predpisanih obrazcih, ni upravičen do znižanja davčne osnove.

Tožena stranka je z izpodbijano odločbo zavrnila tožnikovo pritožbo zoper odločbo prvostopnega organa, s katero so mu bile ponovno odmerjene obveznosti od opravljanja gospodarske dejavnosti za leto 1990. V obrazložitvi odločbe tožena stranka navaja, da prvostopni organ utemeljeno ni priznal tožniku znižanja davčne osnove za vlaganja v osnovna sredstva. Pri pregledu tožnikovega poslovanja je bilo ugotovljeno, da tožnik ni vodil poslovnih knjig po pravilniku o vodenju poslovnih knjig (Uradni list SRS, št. 39/83 in 1/84), ki velja od 1.1.1984, temveč po pravilniku, ki je veljal pred letom 1984. Zato ne izpolnjuje pogojev za znižanje davčne osnove po 88. členu zakona o davkih občanov (Uradni list SRS, št. 36/88 in 8/89), ki določa, da se pravica do znižanja davčne osnove prizna zavezancem, ki s samostojnim opravljanjem dejavnosti pridobivajo dohodek v obliki stalnega poklica, pod pogojem, da so poslovne knjige, ki so jih dolžni voditi, vodene na način po načelih, določenih s predpisom o načinu vodenja poslovnih knjig oziroma evidenc.

Tožnik v tožbi navaja, da je v tej zadevi bistveno to, da je poslovne knjige vsebinsko vodil pravilno, ne pa to na kakšnih obrazcih jih je vodil. Obrazci, ki so bili predpisani pred letom 1984, so enaki novim oziroma med njimi ni nobene bistvene razlike. Če bi za priznanje davčne olajšave bilo bistveno, na kakšnih obrazcih se vodijo poslovne knjige, bi davčni organ moral na to tožnika opozoriti že v prejšnjih letih. Predlaga, da se izpodbijana odločba razveljavi.

Tožena stranka v odgovoru na tožbo predlaga, da sodišče zavrne tožbo iz razlogov navedenih v izpodbijani odločbi.

Tožbeni ugovor, da je v tej upravni zadevi bistveno le to, ali je tožnik vodil poslovne knjige vsebinsko pravilno, ne pa tudi ali jih je vodil na predpisanih obrazcih, ni pravilen. Že citirani pravilnik o vodenju poslovnih knjig namreč v 5. členu določa, da se poslovne knjige, ki so predpisane s tem pravilnikom, vodijo na obrazcih , ki so objavljene skupaj s tem pravilnikom in da zavezanec lahko le pod določenimi pogoji, z odobritvijo Republiške uprave za javne prihodke uporablja druge obrazce, ki ustrezajo po obliki in vsebujejo predpisane podatke. Tožnik ne zatrjuje, da je tako odobritev imel, sodišče pa tudi ugotavlja, da obrazec knjige osnovnih sredstev, predpisan s citiranim pravilnikom - glede podatkov, ki se morajo izkazovati - ni povsem enak obrazcu predpisanim s pravilnikom, ki je bil v veljavi pred letom 1984.

Zakon o davkih občanov določa, da se pravica do znižanja davčne osnove prizna zavezancu - obrtniku pod pogojem, da poslovne knjige, ki jih je dolžan voditi, vodi na način po načelih, določenih s predpisom o načinu vodenja poslovnih knjig oziroma evidenc (88. člen). Zakon torej pravico do znižanja davčne osnove izrecno pogojuje tudi s takšno "formalnostjo", kot so predpisani obrazci poslovnih knjig.

Iz navedenih razlogov, po presoji sodišča, izpodbijana odločba ni nezakonita. Zato je sodišče na podlagi določbe 2. odstavka 42. člena zakona o upravnih sporih tožbo kot neutemeljeno zavrnilo. Določbe tega zakona je sodišče smiselno uporabilo kot republiški predpis skladno z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.